กสิกรไทยปักธงกัมพูชา
กสิกรไทย เปิดสาขาพนมเปญ ตั้งเป้าปล่อยกู้ลูกค้ารายใหญ่ 1,500 ล้าน ภายในปี 2560
9 ก.พ. 2560

กสิกรไทย เปิดสาขาพนมเปญ ตั้งเป้าปล่อยกู้ลูกค้ารายใหญ่ 1,500 ล้าน ภายในปี 2560 
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยได้เปิดสาขาพนมเปญ อย่างเป็นทางการเมื่อวันที่ 8 ก.พ.ที่ผ่านมา หลังจากได้เริ่มให้บริการมาตั้งแต่เดือน พ.ย.ปีที่่ผ่านมา โดยการดำเนินธุรกิจของสาขาพนมเปญในระยะแรก มุ่งเน้นการเป็นช่องทางอำนวยความสะดวกต่อนักธุรกิจไทยก่อน ทั้งด้านการให้สินเชื่อเพื่อธุรกิจ เสื้อผ้า เครื่องนุ่งห่ม อาหารแปรรูป  พร้อมสนับสนุนการระดมทุนให้ลูกค้าอุตสาหกรรมก่อสร้างที่จะเข้าร่วมพัฒนาโครงสร้างพื้นฐานในกัมพูชา อีกทั้งจะผลักดันนำเสนอบริการรับชำระเงินด้วยสกุลท้องถิ่น สำหรับการค้าระหว่างไทย-กัมพูชา รวมทั้งการให้คำปรึกษาทางธุรกิจแก่นักลงทุนไทยที่เข้าไปลงทุนในประเทศกัมพูชา 
ทั้งนี้ ตั้งเป้าปล่อยสินเชื่อในกัมพูชา 1,500 ล้านบาท ภายในปี 2560 พร้อมตั้งเป้าหมายขยายการให้บริการทางการเงินให้แก่ธุรกิจท้องถิ่นและลูกค้ารายย่อยในกัมพูชาในอีก 3-5 ปี ข้างหน้า โดยเฉพาะการปล่อยสินเชื่อเพื่อลูกค้ารายย่อย ที่ต่อยอดจากการเป็นพันธมิตรกับ Wing Cambodia Limited Specialised Bank ซึ่งเป็นผู้นำการให้บริการด้านการโอนเงินรายใหญ่ในกัมพูชา และไมโครไฟแนนซ์ ที่มีอัตราการเติบโตและมีความต้องการในการขยายธุรกิจเพิ่มขึ้นอย่างต่อเนื่อง รวมทั้งการปล่อยสินเชื่อเพื่อการเกษตรในพื้นที่การเกษตรของกัมพูชา
“กัมพูชามีโอกาสทางธุรกิจสำหรับลูกค้าไทยอย่างมาก ด้วยศักยภาพเศรษฐกิจเติบโตเฉลี่ย 7% ค่าแรงถูก ทำให้ธุรกิจประเภทการผลิตขยายฐานมายังกัมพูชาอย่างต่อเนื่อง ขณะที่การค้าไทย-กัมพูชาเติบโตต่อเนื่อง กัมพูชานำเข้าสินค้าไทย 4,000 ล้านเหรียญสหรัฐ/ปี  ส่วนภาพรวมการแข่งขันธุรกิจสถาบันการเงินในกัมพูชาที่รุนแรง ไม่กังวล เพราะธนาคารมีการวางเป้าหมายที่ชัดเจนว่าต้องการให้บริการกลุ่มลูกค้ารายใหญ่ ซึ่งเป็นลูกค้าที่ใช้บริการธนาคารกสิกรไทยเป็นหลัก (เมนแบงก์) ที่ประเทศไทยอยู่แล้ว” นายปรีดี กล่าว
นายรณดล นุ่มนนท์ ผู้ช่วยผู้ว่าการธนาคารแห่งประเทศไทย (ธปท.) กล่าวว่า ปัจจุบันมีธนาคารใหญ่ 4 ธนาคารเปิดสาขาในกัมพูชา สอดคล้องกับแนวโน้มธุรกิจการค้าที่เชื่อมโยงภูมิภาคอาเซียนโดยเฉพาะประเทศเพื่อนบ้านซีแอลเอ็มวี ซึ่ง ธปท.พยายามขยายโอกาสของสถาบันการเงินไทย ผ่านการเจรจา QABs กับธนาคารกลาง ตั้งแต่กลางปีที่ผ่านมา ซึ่งขณะนี้อยู่ระหว่างเจรจากับอีก 2 ประเทศ เมียนมาและอินโดนีเซีย